section_heading: Život
paragraph_text: Nakon 1034. godine, Bagrat je sa svojim plemićima provodio ekspanzionističku politiku. Prvo je poražen emirat Gäncä, a nekoliko godina poslije i Tbiliski emirat. Velik doprinos tomu dao je Liparit Orbeliani, jedan od moćnijih Bagratovih feudalaca. U strahu da Liparit ne postane premoćan, Bagrat i Džafar, emir Tbilisija, sklopili su mir. To je dovelo do velikog neprijateljstva između Bagrata i Liparita, koje je potrajalo dvadeset godina, a rezultiralo je slabljenjem kraljevstva prije invazije Seldžuka. Da stvar bude gora, Bizantijci su pretendirali na gruzijska i armenska područja. Godine 1045., u njigove ruke pao je armenski grad Ani, jedan od najvećih srednjovjekovnih gradova, s preko 100.000 stanovnika. Ali bizantska vlast u Aniju završila je nakon svega tri godine, okupacijom Seldžuka.